Phemiti ya kagisano ke lekwalo le le nayang batswantle tetla ya go tsena mo Aforika borwa go tsaya karolo mo mananeng a Aforika borwa le naga ya bona e dumelaneng ka ona.
Tlatsa foromo ya kopo ya BI - 1738 kwa embasing ya Aforika borwa ntlo ya borongwa e e leng gaufi le fa o nnang teng.
Lekwalo le le tswang kwa setlamong se se maleba sa puso se se amegang mo tumalanong le le tlhomamisang mofuta wa tumalano. Lekwalo le tla tlhomamisa tumalano e lenane le tla tsamaisiwang ka yona, botsayakarolo ba mokopi mo lenaneng le go buiwang ka lona ga mmogo le mefuta ya ditirwana tse mokopi a solofelwang go di dira go ya ka tumalano.
Setefikeiti sa kgololo go tswa kwa maphodiseng a a tswang kwa dinageng tsotlhe kwa mokopi le molekane wa gagwe ba kileng ba nna kwa go tsona go tloga ba le dingwaga di le 18 ga mmogo le bana le botlhokomelwa ba mokopi ba ba leng dingwaga di ka nna 18 kgotsa go feta ba ba tla tlang le mokopi mo Aforika Borwa.
Dipegelo/Diraporoto tsa boitekanelo le tsa radioloji. Bana ba ba ka fa tlase ga dingwaga di le 12 ga mmogo le basadi ba ba imileng ga ba tlhoke go ntsha raporoto ya radioloji.
Lekwalo le le tswang kwa mothaping, a rwala maikarabelo a ditshenyegelo tsa madi a go busetsa mokopi kwa nageng ya gaabo ga mmogo le batlhokomelwa ba gagwe fa go tlhokega. Fa e le gore mokopi o dira mo lefapheng la puso mme e bile ga a kgone go tlisa lekwalo le go buiwang ka lona, naga e e mo romelang e ka nne ya romela lekwalo la mothale o mo boemong jwa gagwe.
Makwalo a a tshotseng dintlha tsa kemo ya nyalo, afidafiti ya molekane kgotsa ya motlhokomelwa e tshwanetse go tsamaya le kopo fa e le gore mokopi o tlile go tla le molekane wa gagwe kgotsa batlhokomelwa ba gagwe.
O tshwanetse wa bo o na le setefikeiti sa go tlhabelwa letshoroma le lesetlha fa o ya kwa nageng kgotsa o ikaelela go ya kwa lefelong le le nang le letshoroma le lesetlha.
Ga go na nako e e tlhomamisitsweng.